Hrvatske su vlasti u drugoj polovici prošle godine 21 put kontaktirale s Facebookom i od njih tražile podatke za 28 korisnika iz Hrvatske, kaže se u netom objavljenom polugodišnjem izvješću o transparentnosti te društvene mreže. Iz Facebooka su Zagrebu udovoljili u 80 posto slučajeva, kažu, ne specificirajući detalje: ni koja su tijela tražila informacije ni tko su osobe za koje su tražile podatke.

– Odgovaramo samo na zahtjeve povezane s kriminalom. Svaki Vladin zahtjev prolazi strogu obradu – kažu iz Facebooka.

Od susjednih zemalja, iz BiH su tražili podatke za devet osoba, iz Srbije za njih 25, a iz Slovenije za samo tri, dok je Italija tražila podatke za 2696 korisnika. Rekorder je SAD sa 21.731 korisnikom. Kad se ovim podacima dodaju brojke iz izvješća za prvu polovicu 2014., ispada da su hrvatske vlasti lani tražile informacije o 52 građanina. Za usporedbu, 2013., kad je Facebook prvi put počeo objavljivati podatke, tražile su se informacije za samo 16 korisnika.

>> 'Facebookove nove odredbe o privatnosti su protuzakonite'